“YENGILSANOATSERVIS” UNITAR KORXONASINI QAYTA TAShKIL ETISh TO‘G‘RISIDA

Ishlab chiqarish va ijtimoiy infratuzilmadan samarali foydalanishni ta’minlash, shuningdek tugatilgan “O‘zbekto‘qimachimash” ishlab chiqarish birlashmasi hududida joylashgan korxonalar faoliyati uchun qulay shart-sharoitlar yaratish bilan bog‘liq xarajatlarni maqbullashtirish maqsadida Vazirlar Mahkamasi qaror qiladi:
 1. Vazirlar Mahkamasining 2009-yil 24-fevraldagi 191-f-son farmoyishiga muvofiq tegishli muhandislik-kommunikatsiya obyektlari “Yengilsanoatservis” unitar korxonasi balansidan “Toshshaharelektrtarmoqlari” korxonasi OAJ, “SUVCOZ” davlat unitar korxonasi va “Toshkentgazta’minot” unitar korxonasi balansiga bepul asosda berilganligi ma’lumot uchun qabul qilinsin. 
 2. “O‘zbekyengilsanoat” davlat-aksiyadorlik kompaniyasi, O‘zbekiston Respublikasi Davlat mulki qo‘mitasi va Iqtisodiyot vazirligining “Yengilsanoatservis” unitar korxonasini, unga Vazirlar Mahkamasining “Yengilsanoatservis” unitar korxonasini tashkil etish to‘g‘risida” 2008-yil 25-fevraldagi 32-son qarori bilan yuklangan vazifalar to‘liq bajarilganligi tufayli “O‘zbekyengilsanoat” davlat-aksiyadorlik kompaniyasiga birlashtirish yo‘li bilan qayta tashkil etish haqidagi taklifiga rozilik berilsin. 
 3. Belgilab qo‘yilsinki, “O‘zbekyengilsanoat” davlat-aksiyadorlik kompaniyasi qayta tashkil etilayotgan “Yengilsanoatservis” unitar korxonasining huquqiy vorisi hisoblanadi. 
 4. “O‘zbekyengilsanoat” davlat-aksiyadorlik kompaniyasi:
 tugatilgan “O‘zbekto‘qimachimash” ishlab chiqarish birlashmasi negizida tashkil etilgan korxonalar tomonidan investitsiya majburiyatlarining bajarilishi; 
 tugatilgan “O‘zbekto‘qimachimash” ishlab chiqarish birlashmasi hududidagi davlat mulki obyektlarining saqlanishi, qo‘riqlanishi va hududning obodonlashtirilishi yuzasidan monitoringni ta’minlasin. 
 5. Vazirlar Mahkamasining “Yengilsanoatservis” unitar korxonasini tashkil etish to‘g‘risida” 2008-yil 25-fevraldagi 32-son qarori o‘z kuchini yo‘qotgan deb hisoblansin. 
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.